અમદાવાદથી સોમનાથની બસ ટ્રેન બંને મળે છે. સોમનાથથી ક્લબ મહિન્દ્રા વાયા તલાલા, ચિત્રાવડ, હરિપુર થઈ ૩૮ કિમીનો રસ્તો છે. તલાલામાં બસસ્ટેન્ડથી આગળ જતાં સર્કલ આવે ત્યાંથી ડાબી બાજુ વળી જતાં ડાબા હાથ પર પોલીસ ક્વાર્ટર્સ આવે. બરાબર આ જ રસ્તે ચિત્રાવડ હરિપુર આવે. પછી ક્લબ મહિન્દ્રા. એક દોઢ કલાકનો રસ્તો થાય. આ આખો રસ્તો જંગલભર્યો છે. દિવસના ગમે તે સમયે ધીમી ગતિએ (૨૦-૩૦ની સ્પીડ) વાહન ચલાવતાં જતાં રસ્તામાં ઘણા બધા ઢાળ-ઢોળાવ, ખાડાવાળો ઊબડખાબડ રસ્તે ઢગલાબંધ હરણનાં ટોળાં જોવા મળી આવે. સવારના નવ વાગ્યા પહેલાં અને સાંજના છ વાગ્યા પછી આ રસ્તે હરણ વધુ જોવા મળે. આ વિસ્તાર સિંહનો નથી જ, છતાં, સિંહ થોડો કહે કે હું અહીંથી નહીં નીકળું. એ તો રાજા છે, ગમે ત્યારે ગમે ત્યાં જઈ શકે. અને એટલે જ, આ રસ્તે પણ જો નસીબ હોય તો સિંહ જોવા મળી શકે. ન મળે તોયે, આ આખો રસ્તો એટલો મજાનો, ડરામણો છે કે પૂછો મત. જંગલમાં રખડ્યાનો સાચો આનંદ આ રસ્તેથી પસાર થનારને થાય જ થાય. મને લાગે છે કે, સોમનાથથી ક્લબ મહિન્દ્રા જવું વધુ સુગમ રહે. એક કારણ એ પણ ખરું કે, આખો જંગલ વિસ્તાર પ્રતિબંધિત છે. દરેક રસ્તે રોડ પર ચોકી આવે, દરવાજો આવે. સાંજે સાતેક વાગ્યે આ દરવાજા બંધ કરી દેવાય. તે સવારે સાત વાગ્યે ખૂલે. આખી રાત દરમિયાન આ રસ્તા બંધ રહે. કોઈ આવન જાવન, વાહન નહીં. પરંતુ, સોમનાથથી સાસણવાળો વાયા તલાલા, હરિપુરવાળો રસ્તો ચોવીસે કલાક ખુલ્લો હોય છે. રાતના પણ ત્યાં આવી-જઈ શકાય. હિંમત હોય તો રાત્રે કે વહેલી સવારે ચાલતાં પણ જઈ શકાય. કોઈ રોકટોક નથી.